《张行甫许舍五羊馆俸之厚俯而就薄来晋康相亲》
宋代·曾丰

出入交战以义肥，卜商先觉后勿违。
上下交征以利危，惠王后悔终何追。
义利之差一毫尔，其缪遂至于千里。
不差不缪今谁氏，岭外眼中有之子。
彼门如市挽不留，吾心如水从之游。
自能下学学箕裘，相期上对对冕旒。
挑兮挞兮小豚犬，匡之直之古坟典。
铸铁肯捐丹九转，化龙宁吝墨一点。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。